MT
C 235/58
Il-Ġurnal Uffiċjali tal-Unjoni Ewropea
3.7.2023
Motivi u argumenti prinċipali Insostenn tar-rikors tagħha, ir-rikorrenti tinvoka ħames motivi. 1.
Permezz tal-ewwel motiv, ir-rikorrenti ssostni li l-Kummissjoni ma fetħitx il-proċedura prinċipali ta’ investigazzjoni taħt l-Artikolu 108(2) TFUE, minkejja diffikultajiet serji.
Il-konvenuta injorat il-fatt li l-iskema ta’ għajnuna previst mil-Liġi Ġermaniża ta’ Ffriżar tal-Prezzijiet tal-Elettriku tiffavorixxi wkoll l-operaturi tal-punti tal-iċċarġjar, għalkemm dawn ma humiex konsumaturi finali iżda fornituri tal-enerġija. 2.
Permezz tat-tieni motiv, ir-rikorrenti ssostni li l-proċedura prinċipali ta’ investigazzjoni taħt l-Artikolu 108(2) TFUE kellha tinfetaħ peress li l-Kummissjoni kellha tikkonstata, fil-kuntest ta’ investigazzjoni sħiħa, li filwaqt li l-operaturi tal-punti tal-iċċarġjar li huma, fl-istess ħin, fornituri u dawk li jipprovdu l-kurrent tal-iċċarġjar, għandhom jibbenefikaw minn għajnuna, dan ma huwiex il-każ tas-sempliċi fornituri tal-kurrent tal-iċċarġjar bħar-rikorrenti. 3.
Permezz tat-tielet motiv, ir-rikorrenti ssostni li l-konvenuta ddikjarat b’mod żbaljat li l-iskema ta’ għajnuna tal-Liġi ta’ Ffriżar tal-Prezzijiet tal-Elettriku favur l-operaturi tal-punti tal-iċċarġjar kienet kompatibbli mas-suq intern skont l-Artikolu 107(3)(b) TFUE.
Mill-qafas temporanju jirriżulta li għajnuna intiża sabiex tikkumpensa ż-żieda fl-ispejjeż li tirriżulta mill-gwerra ta’ aggressjoni tar-Russja kontra l-Ukraina minħabba ż-żieda eċċezzjonalment qawwija fil-prezzijiet tal-elettriku hija kompatibbli mal-Artikolu 107(3)(b) TFUE biss jekk ikun hemm mekkaniżmu li jiżgura li l-għajnuna tkun tibbenefika wkoll dawk affettwati mid-disturb gravi tal-ekonomija ta’ Stat Membru.
Tali mekkaniżmu huwa nieqes fil-każ tal-għajnuna favur l-operaturi tal-punti tal-iċċarġjar. 4.
Permezz tar-raba’ motiv, ir-rikorrenti ssostni li l-iskema ta’ għajnuna tal-Liġi Ġermaniża ta’ Ffriżar tal-Prezzijiet tal-Elettriku favur l-operaturi tal-punti tal-iċċarġjar hija inkompatibbli mas-suq intern peress li toħloq distorsjoni tal-kompetizzjoni bejn is-sempliċi fornituri tal-kurrent tal-iċċarġjar, minn naħa, u l-operaturi tal-punti tal-iċċarġjar, min-naħa l-oħra, mingħajr ġustifikazzjoni.
Din l-iskema tiffavorixxi biss il-fornituri tal-kurrent tal-iċċarġjar li joperaw ukoll punti tal-iċċarġjar.
Għall-kuntrarju, is-sempliċi fornituri tal-kurrent tal-iċċarġjar, min-naħa l-oħra, ma bbenefikaw minn ebda għajnuna taħt il-Liġi ta’ Ffriżar tal-Prezzijiet tal-Elettriku.
B’hekk l-operaturi tal-punti tal-iċċarġjar jibbenefikaw minn vantaġġ kompetittiv fuq is-sempliċi fornituri tal-kurrent tal-iċċarġjar. 5.
Permezz tal-ħames motiv, ir-rikorrenti ssostni li l-għajnuna għall-kurrent tal-iċċarġjar tmur kontra d-Direttiva (UE) 2019/944 (1), minħabba li hija bbażata fuq finzjoni, li hija illegali skont il-punt 3 tal-Artikolu 2 ta’ din id-direttiva, li tgħid li l-operaturi tal-punti tal-iċċarġjar huma konsumaturi finali, filwaqt li huma fil-fatt impriżi tal-elettriku fis-sens tal-punt 57 tal-Artikolu 2 tal-imsemmija direttiva u jassumu kompiti ta’ provvista skont il-punt 12 tal-Artikolu 2 tal-istess direttiva.
L-għajnuna selettiva favur biss l-operaturi tal-punti tal-iċċarġjar u mhux ukoll favur is-sempliċi fornituri tal-kurrent tal-iċċarġjar toħloq distorsjoni għall-kompetizzjoni, kuntrarjament għall-Artikolu 3(4) u l-Artikolu 5 (1) tad-Direttiva 2019/944.
(1)
Direttiva (UE) 2019/944 tal-Parlament Ewropew u tal-Kunsill tal-5 ta’ Ġunju 2019 dwar regoli komuni għas-suq intern għall-elettriku u li temenda d-Direttiva 2012/27/UE (riformulazzjoni) (ĠU 2019, L 158, p. 125).
Rikors ippreżentat fit-8 ta’ Mejju 2023 – WG vs Il-Kummissjoni (Kawża T-241/23) (2023/C 235/72) Lingwa tal-kawża: it-Taljan Partijiet Rikorrent: WG (rappreżentant: M. Velardo, avukat) Konvenuta: Il-Kummissjoni Ewropea